CELEX: 32010R0493
Language: hu
Date: 2010-06-07
Title: A Tanács 493/2010/EU rendelete ( 2010. június 7. ) az egyes, Libériával szembeni korlátozó intézkedésekről szóló 234/2004/EK rendelet módosításáról

8.6.2010   
            
            
               HU
            
            
               Az Európai Unió Hivatalos Lapja
            
            
               L 140/17
            
         A TANÁCS 493/2010/EU RENDELETE
   (2010. június 7.)
   az egyes, Libériával szembeni korlátozó intézkedésekről szóló 234/2004/EK rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel a Libériával szembeni korlátozó intézkedésekről szóló 2008/109/KKBP közös álláspont módosításáról szóló, 2010. március 1-jei 2010/129/KKBP tanácsi határozatra (1),
   tekintettel az Unió külügyi és biztonságpolitikai főképviselője és az Európai Bizottság közös javaslatára,
   mivel:
   
               (1)
            
            
               A Libériával szembeni korlátozó intézkedésekről szóló, 2004. február 10-i 2004/137/KKBP tanácsi közös álláspont (2) az 1521 (2003) ENSZ biztonsági tanácsi határozatban megállapított intézkedések végrehajtását írja elő, többek között a katonai tevékenységekkel kapcsolatos technikai segítségnyújtásra vonatkozó tilalmat. A határozat a katonai tevékenységekkel kapcsolatos pénzügyi segítségnyújtást is megtiltja. Az említett közös álláspont alapján a 234/2004/EK tanácsi rendelet (3) általános tilalmat vezet be a katonai tevékenységekkel kapcsolatos technikai segítségnek, finanszírozásnak vagy pénzügyi segítségnek bármely libériai személy, jogalany vagy szervezet számára történő nyújtására vagy Libériában történő felhasználására vonatkozóan.
            
         
               (2)
            
            
               2008. február 12-én a Tanács elfogadta a 2008/109/KKBP közös álláspontot (4), amely megerősíti és egyéb vonatkozó intézkedésekkel együtt egyetlen jogi aktusba foglalja az említett intézkedéseket.
            
         
               (3)
            
            
               2009. december 17-én az ENSZ Biztonsági Tanácsa elfogadta az 1903 (2009) határozatot, amely módosította a fegyverekre és az azokhoz kapcsolódó katonai felszerelésekre, továbbá a katonai tevékenységekkel kapcsolatos segítség, tanács és kiképzés nyújtására vonatkozó, korlátozó ENSZ-intézkedéseket azáltal, hogy a Libéria területén tevékenykedő nem kormányzati szervezetekre és egyénekre korlátozta azok hatályát. Az említett határozat alapján a 2008/109/KKBP közös álláspontot a 2010/129/KKBP határozat módosította.
            
         
               (4)
            
            
               Ezért a 234/2004/EK rendeletet ennek megfelelően módosítani kell.
            
         
               (5)
            
            
               A természetes személyek személyes adatainak e rendelet értelmében történő feldolgozása során tiszteletben kell tartani a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletet (5), továbbá a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelvet (6),
            
         ELFOGADTA EZT A RENDELETET:
   1. cikk
   A 234/2004/EK rendelet a következőképpen módosul:
   
               1.
            
            
               Az 1. cikk helyébe a következő szöveg lép:
               „1. cikk
               E rendelet értelmében:
               
                           a)
                        
                        
                           »technikai segítségnyújtás«: minden helyreállítással, fejlesztéssel, gyártással, szereléssel, vizsgálatokkal és karbantartással kapcsolatosan biztosított, illetve bármely más műszaki szolgáltatás, amely a következő formában jelenhet meg: oktatás, képzés, ismeretek átadása, képesítések vagy tanácsadás. E technikai segítségnyújtás a szóbeli segítségnyújtást is magába foglalja;
                        
                     
                           b)
                        
                        
                           »szankcióbizottság«: az ENSZ Biztonsági Tanácsa 1521 (2003) határozatának 21. pontjával létrehozott bizottság.”
                        
                     
         
               2.
            
            
               A 2. cikk helyébe a következő szöveg lép:
               „2. cikk
               Tilos:
               
                           a)
                        
                        
                           Libériában vagy ottani felhasználásra közvetve vagy közvetlenül, bármely nem kormányzati személynek, jogalanynak vagy szervezetnek valamely katonai tevékenységgel, vagy fegyverek és bármely ahhoz kapcsolódó katonai felszerelés – beleértve a fegyvereket és a lőszereket, a katonai járműveket és felszereléseket, a katonai jellegű felszereléseket és ezek tartalék alkatrészeit – szállításával, gyártásával, karbantartásával kapcsolatos technikai segítséget nyújtani;
                        
                     
                           b)
                        
                        
                           Libériában vagy ottani felhasználásra közvetve vagy közvetlenül, bármely nem kormányzati személy, jogalany vagy szervezet számára valamely katonai tevékenységgel kapcsolatos finanszírozás vagy pénzügyi segítségnyújtás, különösen a támogatások, a kölcsönök és az exporthitel-biztosítás, fegyverek, illetve ahhoz kapcsolódó katonai felszerelések eladása, beszerzése, átszállítása, vagy kivitele esetén; vagy
                        
                     
                           c)
                        
                        
                           tudatosan és szándékosan olyan tevékenységekben részt venni, amelyek közvetlen vagy közvetett célja vagy következménye az a) vagy b) pontban meghatározott műveletek előmozdítása.”
                        
                     
         
               3.
            
            
               A 3. cikk helyébe a következő szöveg lép:
               „3. cikk
               (1)   A 2. cikk rendelkezéseitől eltérően, az I. mellékletben szereplő weboldalakon megadott, azon tagállam illetékes hatóságai, amelynek területén a szolgáltatásnyújtó letelepedett, engedélyezheti a következőket:
               
                           a)
                        
                        
                           kizárólag az Egyesült Nemzetek libériai missziójának támogatására vagy az általa történő felhasználásra szolgáló technikai segítségnyújtás; vagy
                        
                     
                           b)
                        
                        
                           kizárólag humanitárius vagy védelmi célokra szánt, halált nem okozó felszerelésekkel kapcsolatos technikai segítség, amennyiben az érintett tagállam az ilyen segítségnyújtást a szankcióbizottságnak előre bejelentette. Az ilyen bejelentésnek minden szükséges információt tartalmaznia kell, ideértve adott esetben a végső felhasználó megnevezését, a szállítás tervezett időpontját és a szállítás útvonalát.
                        
                     (2)   Az illetékes hatóságok eseti alapon, valamennyi szükséges szempont – köztük a katonai technológia és felszerelések kivitelének ellenőrzésére vonatkozó közös szabályok meghatározásáról szóló, 2008. december 8-i 2008/944/KKBP tanácsi közös álláspontban (7) meghatározott kritériumok – figyelembevételével hozzák meg az engedélykérelmekre vonatkozó határozatokat. Az illetékes hatóságok biztosítékokat követelnek meg az ilyen engedélyekkel történő visszaélések megakadályozására, és adott esetben rendelkeznek a leszállított fegyverek és az azokhoz kapcsolódó katonai felszerelések visszaszállításáról.
               (3)   Már elvégzett tevékenységekre nem adható engedély.
            
         
               4.
            
            
               A 4. cikk helyébe a következő szöveg lép:
               „4. cikk
               Azok a természetes és jogi személyek, jogalanyok és szervezetek, amelyek az 1. cikkben foglaltak szerint bármilyen, katonai tevékenységgel kapcsolatos segítséget szándékoznak nyújtani a libériai kormánynak, előzetesen tájékoztatják azon tagállamnak az I. mellékletben felsorolt weboldalakon szereplő illetékes hatóságát, amelyben lakóhelyük, székhelyük vagy telephelyük található. Az ilyen tájékoztatásnak minden szükséges információt tartalmaznia kell, ideértve adott esetben a végső felhasználó megnevezését, a szállítás tervezett időpontját és a szállítás útvonalát. Az érintett tagállam a tájékoztatás kézhezvételét követően haladéktalanul értesíti a szankcióbizottságot.”
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2010. június 7-én.
      
         
            a Tanács részéről
         
         
            az elnök
         
         C. CORBACHO
      
   
   
      (1)  HL L 51., 2010.3.2., 23. o.
   
      (2)  HL L 40., 2004.2.12., 35. o.
   
      (3)  HL L 40., 2004.2.12., 1. o.
   
      (4)  HL L 38., 2008.2.13., 26. o.
   
      (5)  HL L 8., 2001.1.12., 1. o.
   
      (6)  HL L 281., 1995.11.23., 31. o.
   
      (7)  HL L 335., 2008.12.13., 99. o.”